感古四首 一
作者：盧仝
朝代：唐

paragraphs: 天生聖明君，必資忠賢臣。
舜禹竭股肱，共佐堯爲君。
四載成地理，七政齊天文。
階下蓂莢生，琴上南風薰。
輪轉夏殷周，時復猶一人。
秦漢事讒巧，魏晉忘機鈞。
猜忌相翦滅，爾來迷恩親。
以愚保其身，不覺身沈淪。
以智理其國，遂爲國之賊。
苟圖容一身，萬事良可惻。
可憐萬乘君，聰明受沈惑。
忠良伏草莽，無因施羽翼。
日月異又蝕，天地晦如墨。
既亢而後求，異哉龍之德。